相逢行贈文伯純同年
作者：戴表元
朝代：宋

paragraphs: 昔日相逢面如雪，今日相逢面如鐵。
人生年少得幾時，動作風塵十年別。
十年別久未爲惡，頻見亦無年少樂。
寒棲夜雨金瑣夢，故園春風白袍客。
雕鞍駿馬紛紛來，西城亂花春漸開。
與君追逐覺老醜，一笑且醉高陽杯。
相逢得醉今日好，醉眼相思還易老。
只圖留君日日醉，醉裏忘却江南道。